google/wiki40b huggingface dataset:
Sabiedriskais transports

Sabiedriskais transports (bieži dēvē par pilsētas transportu) ir pakalpojumu kopums, kas nodrošina pasažieru pārvadāšanu pilsētās vai starp tām par noteiktu samaksu. Pilsētām parasti ir savas integrētas transporta sistēmas, nereti pilsētas sabiedriskais transports tiek nodrošināts arī piepilsētas apkaimē.
Parasti pilsētās kā sabiedriskais transports tiek izmantoti tramvaji, trolejbusi, autobusi, metro, piepilsētas vilcieni. Bet sabiedrisko transportu ārpus pilsētām nodrošina autobusi un vilcieni. Dažreiz arī pilsētās kā sabiedriskais transports tiek izmantoti prāmji, parasti to sauc par ūdens transportu.
Kelce

Vēsture

12. gadsimtā Krakovas bīskaps uzcēla koka baznīcu sena tirgus vietā. Vieta kļuva par bīskapa īpašumu. 1171. gadā pilsētā tika uzcelta mūra baznīca. 1229. gadā bīskaps Vincents Kadlubeks nodibināja pirmo skolu. 13. gadsimta vidū Mongolijas hans Ugedejs nopostīja apmetni.
1295. gadā pilsētai piešķīra Magdeburgas tiesības. 15. gadsimtā Kelce kļuva par lielu metalurģijas centru, kur tika pārstrādāts varš, svins, dzelzs, kaļķakmens. 1637. līdz 1642. gadam notika renesanses stila bīskapa pils celtniecība.
1650. gados zviedri Plūdu laikā nopostīja pilsētu. 1702. gadā Lielā Ziemeļu kara laikā pie Kelces notika kauja starp uzbrūkošajiem zviedriem un poļu-sakšu armiju jeb Klisovas kauja. 1762. gadā Kelcē dzīvoja 4000 iedzīvotāju.
1789. gadā pilsēta tika nacionalizēta un vairs nebija Krakovas bīskapu īpašums. 1794. gadā Kelce bija Tadeuša Koscjuško štābs. 1795. gadā Trešās Polijas dalīšanas laikā Kelci iekļāva Austrijas impērijā. 1809. gadā Poļu - austriešu kara laikā pilsētu ieņēma Juzefa Poņatovska karaspēks un iekļāva Polijas hercogistē. 1815. gadā pēc Napoleona sakāves Kelci iekļāva Polijas caristē, respektīvi Krievijā.
1816. gadā Kelcē tika nodibināta pirmā tehniskā universitāte Polijā. 1830. gadā notika Novembra sacelšanās. 1885. gadā Kelcē pabeigta dzelzceļa būvniecība. 1863. gadā pēc Janvāra sacelšanās sakāves krievu varas iestādes slēdza visas poļu skolas Kelcē, un tā kļuva par garnizona pilsētu.
1914. gada septembrī Juzefa Pilsudska poļu leģioni ienāca pilsētā, tā bija pirmā poļu pilsēta, ko ieņēma Pilsudska karaspēks. 1939. gada septembrī liela daļa no Vesterplates aizstāvjiem bija kelcieši. Vācu okupācijas laikā Sventokšiskas kalnos darbojās daudzas poļu partizāņu vienības. 1945. gada 15.janvārī pilsētu ieņēma Sarkanā Armija. 1946. gada jūlijā pilsētas teritorijā norisinājās Kelces grautiņš.
Čūskērgļu apakšdzimta

Kopīgās īpašības

Čūskērgļu apakšdzimtas sugas ir liela vai vidēja auguma plēsīgie putni ar lieliem, platiem spārniem. Šīs sugas pamatā specializējušās čūsku un citu rāpuļu medīšanā, tādēļ ieguvušas čūskērgļu nosaukumu. Tomēr divas sugas ir izņēmums: akrobātērgļa (Terathopius ecaudatus) diēta ir ļoti vispārīga, bez īpašas specializācijas, bet Filipīnu ērglis (Pithecophaga jefferyi) medī zīdītājus. Visām šīs grupas sugām ir plēsīgs, izliekts knābis, ar kuru tiek saplēsta upura miesa, spēcīgas kājas un asi nagi. Šiem putniem ir ļoti laba redze un tie spēj saskatīt medījumu no liela attāluma.
Svalbāras Globālā sēklu glabātuve

Vēsture

1984. gadā Ziemeļvalstu Gēnu banka sāka uzglabāt kultūraugu sēklu rezerves kopijas pamestā akmeņogļu raktuvē netālu no Longjērbīenes. 2001. gadā tika pabeigts Starptautiskais līgums par pārtikas un lauksaimniecības augu ģenētiskajiem resursiem (ITPGRFA), kura ietvaros tika nolemts izveidot starptautisku, visiem pieejamu augu ģenētisko resursu sistēmu. Šī nolīguma ietvaros Pārtikas un lauksaimniecības organizācijas apakšstruktūras vērsās pie Norvēģijas valdības ar ierosinājumu apsvērt globālas glabātuves ierīkošanu Svalbārā. 2004. gada novembrī Norvēģijas valdība pieņēma lēmumu finansēt un izveidot globālu sēklu glabātuvi.
Glabātuve tika izbūvēta laika periodā no 2006. līdz 2008. gadam un izmaksāja 45 miljonus kronu (ap 9 miljoni USD). Glabātuvi oficiāli atklāja 2008. gada 26. februārī, klātesot Norvēģijas premjerministram Jensam Stoltenbergam, Eiropas Savienības prezidentam Žuze Manuelam Barozu, Pārtikas un lauksaimniecības organizācijas ģenerāldirektoram Žakam Djufam un Nobela prēmijas laureātam Vangari Maatai.

Glabātuve

Sēklu glabātuve izbūvēta smilšakmens iezī Platobergeta ziemeļu nogāzē 3,5 km uz ziemeļrietumiem no Longjērbīenes. Glabātuve atrodas 130 m virs jūras līmeņa un 120 m dziļi kalnā zem 40—60 m bieza klints slāņa, kas nodrošina lielā mērā glabātuves satura drošumu globālu kataklizmu gadījumā. Kalna masīvā valda mūžīgais sasalums ar stabilu dabīgo temperatūru –3° līdz –4° C. Papildus ar speciālām dzesēšanas sistēmām tiek nodrošināta –18°C temperatūra, kas tiek uzskatīta par optimālu sēklu ilgtermiņa uzglabāšanai. Pati glabātuve veidota no trijām 9,5x27 m zālēm. Katrā zālē var izvietot 1,5 miljonus sēklu paraugu. Šobrīd tiek lietota tikai viena zāle.

Sēklas

Glabātuvē tiek uzglabātas kā pārtikā un lopbarībai izmantojamo sēklu paraugi, tā arī savvaļas augi, kas var kļūt par jaunu kultūraugu šķirņu donoriem. Šobrīd (2019) glabātuvē ir vairāk kā 6000 augu sugu sēklu paraugi.
Visvairāk glabātuvē ir rīsu, kviešu (katra vairāk kā 150 000 paraugu) un miežu (ap 80 000) šķirņu. Citas plaši pārstāvētas sugas ir sorgo (>50 000), pupiņas (>40 000), kukurūza (>35 000), lopbarības pupiņas (Vigna unguiculata, >30 000), soja (>25 000), kikuju (>20 000) un aunazirņi (>20 000). Kartupeļi, zemesrieksti, kajans, auzas, rudzi, sējas lucerna, tritikāle un kāposti glabājas ap 10 000—20 000 šķirņu.
Sēklas tiek uzglabātas trīsslāņu folijas iepakojumos, kas savukārt salikti plastmasas konteineros. Zemā temperatūra un ierobežotā piekļuve skābeklim nodrošina zemu metabolisko aktivitāti un aizkavē sēklu novecošanos.
Stiebru rūsa

Patogenitāte

Sēne absorbē barības vielas, kas tiktu izmantotas graudu attīstībai. Pustulas ievaino auga epidermu, izmaina transpirācijas procesus, atvieglo citu patogēnu piekļuvi augam. Bojājumi vadaudu sistēmā izraisa graudu šķelšanos. Inficētie stiebri ir vāji, lūst un augi veldrējas.
Poļina Šuvalova

Biogrāfija

Maskavas šaha skolas audzēkne. 2017. gadā uzvarējusi Krievijas junioru šaha čempionātā meitenēm U21 vecuma grupā.
Pārstāvējusi Krieviju Eiropas un pasaules jauniešu šaha čempionātos, kuros lielākos panākumus guvusi 2013. gadā, kad uzvarējusi Eiropas jauniešu šaha čempionātā meitenēm U12 vecuma grupā, un 2018. gadā Grieķijā, kad uzvarējusi Pasaules junioru šaha čempionātā U18 meiteņu vecuma grupā. 2016. gadā izcīnījusi trešo vietu Pasaules jauniešu šaha čempionātā meitenēm U16 vecuma grupā. 2017. gadā izcīnījusi otro vietu Pasaules jauniešu šaha čempionātā meitenēm U16 vecuma grupā. 2019. gada oktobrī Indijā atkārtoti uzvarējusi Pasaules jauniešu šaha čempionātā meitenēm U18 vecuma grupā.
2016. gada aprīlī uzvarējusi Maskavas sieviešu šaha čempionātā. 2017. gada decembrī Sanktpēterburgā debitējusi Krievijas sieviešu šaha čempionāta superfinālā, kurā kopā ar Marinu Ņečajevu dalījusi 7.-9. vietu (uzvarējusi Aleksandra Gorjačkina). 2018. gada septembrī Čeļabinskas apgabala Satkas pilsētā ieņēmusi 8. vietu Krievijas sieviešu šaha čempionāta superfinālā. 2019. gada augustā Iževskā dalījusi 9.-10. vietu Krievijas sieviešu šaha čempionāta superfinālā.
Par panākumiem turnīros FIDE 2016. gadā Šuvalovai piešķīra starptautiskās meistares (WIM) nosaukumu.
Marsa pavadoņi

Foboss

Foboss ir viens no mazākajiem Saules sistēmas planētu pavadoņiem un ir pavadonis, kas planētu apriņķo vistuvāk jeb 6000 kilometrus virs Marsa virsmas. Fobosa virsmu klāj hondrītiski ieži un tas ir diezgan tumšs.

Fobosa blīvums ir pārāk mazs, lai tas sastāvētu no akmens un, spriežot pēc novērojumiem, tas ir diezgan porains. Dažos Fobosa attēlos redzams, ka to klāj putekļu kārta, kas varētu būt radusies no sadursmēm ar citiem ķermeņiem taču nav skaidrs, kā šie putekļi turas pie virsmas, jo mazā izmēra dēļ uz Fobosa praktiski nav gravitācijas. Foboss nav sfērisks, tā izmēri ir 27 × 21,6 × 18,8 kilometri. Neregulārās formas dēļ uz Fobosa gravitācijas spēks atšķiras par 210% atkarībā no atrašanās vietas un kopā ar Marsa paisuma spēkiem šī gravitācijas spēku starpība var sasniegt pat 450%. Fobosu klāj daudzi krāteri, no kuriem pazīstamākais ir Stikneja krāteris, kas nosaukts pa godu Asafa Hola sievas Andželīnas Stiknejas Holas meitas uzvārdam. Ja novērotājs atrastos uz Fobosa, tad Marss aizņemtu apmēram 1/4 daļu visa debesjuma - apmēram 6400 reizes lielāks un 2500 reizes spožāks par pilnmēnesi. Mazā attāluma dēļ arī no Marsa Foboss izskatītots pietiekami interesanti - no sākuma, kad Foboss ir zemu pie horizonta tas izskatās mazs, taču brīdī, kad Foboss ir zenītā (tieši virs galvas), tā leņķiskais izmērs pieaug par 45% un tad atkal samazinās. 
 Uz Marsa ir novērojama arī Fobosa pāriešana pāri Saules diskam, tā kā Foboss ir mazs, tas nespēj pilnīgi aizklāt Sauli un radīt Saules aptumsumu. Marsa izpētes robots "Opportunity" ir nofotogrāfējis šo pāriešanu.
Belznis

Belznis ir daļa no ieroča šaušanas mehānisma. Tas ir ļoti ciets tērauda stienītis ar mazu, noapaļotu galu tā priekšā, kas domāts, lai uzsistu pa kapseli. Uzsitiens izraisa trāpījuma — jūtīgās aizdedzes kapseles maisījuma sprāgšanu. Pēc tam aizdegas dzinējmateriāls. Šī materiāla degšana rada augstspiediena gāzes, kas grūž lodi (vai citu lādiņu) pa ieroča stobru. Ir arī citas pirotehnikas sistēmas, kuros tiek izmantots belžņa mehānisms: sākot ar rokas granātām un beidzot ar ķīmiskajiem skābekļa ģeneratoriem.

Tehniskais raksturojums

Belznis var būt uzvilkts ar atsperi, (kā aizslēga šautenēs, vai gadījumā, ja belznis ir iestiprināts ar atsperi uzvelkama revolvera gailī) vai arī var būt atsevišķs gailis, kas uzsit pa belžņa aizmugurējo galu, dzenot to uz kapseli. Sistēma ar atsevišķo gaili ir raksturīga pašlādējošās pistolēs un arī dažos augstāka līmeņa revolveros. Daži belžņi ir izveidoti kā īpatnēji elementi aizslēgā vai stobra resgalī, spējīgi kustēties uz priekšu, kad pa tiem uzsists, un atlēkt, kad kapsele aizdegas. Kad belznis ir uzvilkts, tas nospriego kaujas atsperi, kuru atbrīvo ar sprūdu vai arī ar sprostu.
Belžņu korpusus parasti norūda. Belznim ir jābūt nevis smailam, bet noapaļotam, jo ass, smails belznis var pārdurt plāno, mīksto kapseles sienu un izraisīt bīstamu patronas eksploziju. Parasti belznis ir izgatavots no tērauda, taču ir arī belžņi no titāna, kas ir vieglāki un līdz ar to ātrāki un arī precīzāki.

Drošība

Ieroča drošības sistēmas var ietvert arī belzni - ieroča bloķēšana var notikt ar belžņa imobilizāciju vai arī nobīdot tā galu no centra tā, lai tas uzsistu pa patronas aizmuguri blakus kapselei. Daži ieroči (kā, piemēram, Browning Hi-Power Mk III versija) nevar izšaut pat tad, ja tos nomet tādā veidā, ka gailis uzsit pa belzni — belznis ir imobilizēts, ja mēlīte ir tās priekšējā pozīcijā.
Ievietojot belzni ir jāievēro liela drošība. Ķīniešu tipi un rumāņu tips ir ļoti līdzīgi. Ievietojot nepareizo belzni nepareizajā aizslēgā, tas ieķīlēsies un var rasties ļoti nopietni darbības traucējumi tiklīdz kā zalve būs kamerā. Tas pats notiks, pareizo belzni nepareizi ievietojot pareizajā aizslēgā (viegli var kļūdīties ar ķīniešu otrā tipa belzni). Ir jāpievērš uzmanība belžņa novietojumam pirms tā izņemšanas un jāpārbauda pirms jauna ievietošanas.
Lai izņemtu belzni, no sākuma ir jāizņem šautenes aizslēgs. Tajā ir tam viscaur ejoša tapa. To nepieciešams izņemt, un tad belznis izbīdās taisni ārā. Arī belžņa pārinstalēšana ir jāveic uzmanīgi. Kad aizslēgs ir pārmontēts, belznim tajā vajadzētu būt tik brīvam, ka tas grab. Ja tas negrab strauji, tad vajadzētu iztīrīt aizslēgu ar kādu speciālu tīrīšanas līdzekli un pārbaudīt, vai belznis ir ievietots pareizi.
Hameleoni (grupa)

Biogrāfija

Grupa uzsāka savu darbību deviņdesmito gadu beigās 1998. gada augustā. Šī mūzikālā dueta autors un radošais tēvs ir komponists , producents un aranžētājs Gaitis Lazdāns . Strauju popularitāti grupa ieguva jau ar savu pirmo singlu "Atsaucies!". Grupa nonāk radiostaciju apritē, kas paplašina grupas fanu loku visā Latvijā. 1998. gada rudenī , grupa laiž klajā savu pirmo debijas albumu "Tu Mana Sirds". Hameleoni var lepoties, jo albums " Tu Mana Sirds " ir viens no vispārdotākajiem albumiem pēdējo gadu laikā Latvijā. Straujajai interesei klausītāju vidū par grupu, sākās neskaitāmās koncertu tūres no 1998 - 2001 gadam . Jau 1999 . gadā tika izdots otrais grupas albums "Nakts". Vel gadu vēlāk tiek izdots trešais grupas albums "Pērles un Dimanti" . Svinot grupas trīs gadu jubileju, 2001 . gadā nāk klajā ceturtais grupas albums "3 Gadu Jubilejas Albums", kurā tika apkopotas labākās dziesmas trīs gadu laikā. Laiku no 2001. gada līdz 2011. gadam var uzskatīt kā grupas darbības pārtraukumu, bet nevis pastāvēšanas beigas. Pēc ilgo gadu pauzes grupa izlaiž savu piekto albumu "Vēlreiz...". 2011. gada vasara bija kā atmodas laiks grupas darbībai, ar kuru tiek uzsākts albuma prezentācijas tūre "Hameleonu Vasara 2011", un grupa koncertēja tādās Latvijas pilsētās kā: Saulkrasti, Jelgava , Tukums, Kuldīga, Talsi , Jēkabpils , Liepāja, Bauska un Valmiera.
Velosipēdu koplietošanas sistēma

Velosipēdu koplietošanas sistēma jeb publisko velosipēdu sistēma ir pakalpojums, kurā personām tiek piedāvāti velosipēdi kopīgai īstermiņa lietošanai. Šīs sistēmas ļauj cilvēkiem aizņemties velosipēdu punktā "A" un atdot to punktā "B". Daudzās no sistēmām ir abonomenta sistēma, kas ļauj velosipēdu pirmās 30–45 minūtes lietot bez maksas vai ļoti lēti, mudinot to izmantot transportam. Tas ļauj katram velosipēdam apkalpot vairākus braucējus dienā. Vairumā velo koplietošanas sistēmu mierīgi izbraucieni vairāku stundu garumā lētāki ir velosipēdu nomas punktos, nevis koplietošanas sistēmās. Daudzās sistēmās iespējams izmantot viedtālruņu lietotnes, kas uzrāda tuvējos pašapkalpošanās nomas punktus ar brīviem velosipēdiem.
Velosipēdu koplietošanas sistēmas parādījās Eiropā 1965. gadā, bet funkcionējošs formāts izveidojās 2000.gadu vidū, pateicoties informācijas tehnoloģiju attīstībai. 2014. gada jūnijā publiska skoplietošanas sistēmas bija pieejamas piecos kontinentos, 712 pilsētās, izmantojot ap 806 200 velosipēdu un 37 500 apkalpes punktu. 2011. gada maijā lielākās sistēmas bija Vuhaņas un Hangžou pilsētās Ķīnā, ar aptuveni 90 000 un 60 000 velosipēdiem. Vélib' sistēma Parīzē ir lielākā ārpus Ķīnas. Valstis ar visvairāk sistēmām ir Spānija (132), Itālija (104) un Ķīna (79). 2013. gada jūlijā visvairāk velosipēdu uz iedzīvotāju skaitu bija Francijas pilsētās Parīzes Velib' ar 1 velosipēdu uz 97 iedzīvotājiem un Vélo'v Lionā ar 1 uz 121 iedzīvotāju.
Velo koplietošanas sistēmas var iedalīt divās vispārīgās kategorijās: "Kopienas velosipēdu programmas", ko organizē galvenokārt kopienas grupas vai bezpeļņas organizācijas; un valdības aģentūru izveidotas programmas, dažkārt sadarbībā ar privātiem partneriem. Šo sistēmu centrālais koncepts ir bezmakass vai pieejamas cenas pieeja velosipēdiem neliela attāluma braucieniem pilsētvidē kā alternatīva ierastajam sabiedriskajam transportam vai privātām automašīnām, samazinot sastrēgumus, trokšņus, un gaisa piesārņojumu. Velo koplietošanas sistēmas ir minētas arī kā "pēdējā kilometra" risinājums, ļaujot lietotājiem nokļūt līdz sabiedriskā transporta tīklam.
Telkom 3

Lidojuma gaita

Telkom 3 palaists 2012. gada 6. augustā 19:31 UTC ar nesējraķeti Proton-M / Briz-M no Baikonuras kosmodroma 81. laukuma 24. palaišanas iekārtas. Kopā ar to palaists Krievijas sakaru pavadonis Ekspress-MD2. Dzinējblokam Briz-M vajadzēja veikt četrus manevrus. Trešajai dzinēju darbināšanai vajadzēja ilgt 18 minūtes, bet dzinēji neparedzēti izslēdzās pēc 7 sekundēm.

Sekas

Šis bija otrā Briz-M kļūme 12 mēnešu laikā, kad Ekspress-AM4 tika zaudēts 2012. gada augustā datora kļūmes dēļ. Pa šo laiku Krievijas kosmonautikā bija notikušas vēl vairāki negadījumi, tāpēc Telkom-3 / Ekspress-MD2 neveiksme izsauca valsts augstākās vadības iejaukšanos, lai reformētu Krievijas kosmosa nozari.
Oficiālā izmeklēšana secināja, ka avāriju izraisīja Briz-M degvielas sistēmas elements, kas izgatavots, neievērojot specifikāciju.
Hentai

Hentai (japāņu: 変態, burtiski — perverts ) ir Rietumu pasaules apzīmējums japāņu animācijai (anime) un komiksiem (manga), kuros kā pamatelements ir pornogrāfiskās ainas. Anime un manga, kurās kā pamatelements ir  erotiskās ainas rietumu pasaulē sauc par ečī. Šī žanra izveide balstās un specifisko japāņu kultūru attiecībā pret estētiku un seksualitāti. Japānā vārda "hentai" vietā lai apzīmētu tiek izmantoti citi termini, piemēram, dzuhati-kin (japāņu: 18禁 burtiski 'aizliegts līdz 18 gadu vecumam').
Elektroniskās dāvanu kartes

Darbības princips

Elektroniskās dāvanu kartes ir vairākkārt lietojamas. Pēc nominālvērtības izlietošanas, dažas elektroniskās dāvanu kartes var atkārtoti uzlādēt, tomēr tas ir atkarīgs no dāvanu kartes izdevējiestādes jeb emitenta izstrādātajiem noteikumiem. Norēķinoties par precēm un pakalpojumiem, e-dāvanukarte, tāpat kā bankas izdota maksājumu karte, tiek nolasīta izmantojot POS termināli.
Dumbrcāļi

Izplatība

Dumbrcāļi ir sastopami gandrīz visos kontinentos, izņemot Austrāliju un Antarktīdu. Lielākā daļa — 6 no dumbrcāļu sugām dzīvo Amerikā, 4 sugas dzīvo Eirāzijā un Āfrikā, viena Madagaskarā. Āfrikas dumbrcālis (Rallus caerulescens) un Madagaskaras dumbrcālis (Rallus madagascariensis) ir ļoti tuvu radniecīgi, turklāt zinātnieki uzskata, ka abas sugas cēlušās no Jaunās pasaules dumbrcāļu sugu priekšteča. Madagaskaras dumbrcālis un trīs Dienvidamerikā dzīvojošās sugas ir ļoti retas un to izdzīvošana ir apdraudēta.

Latvijā

Latvijā sastopama viena dumbrcāļu ģints suga — dumbrcālis (Rallus aquaticus). Tas mājo niedrēm aizaugušos ezeros un dīķos un ir samērā parasts ligzdotājs. Nelielā skaitā dumbrcāļi regulāri pārziemo, vietās, kur sagabājas neaizsaluši ūdeņi — niedrāju ezeros vai pat pie apdzīvotu vietu notekūdeņiem. Tas ir grūti pamanāms, tāpēc ziemotāju skaits iespējams ir lielāks nekā šķiet.

Izskats un īpašības

Dumbcāļi ir slaidi putni, ar garu knābi un garām kājām. To ķermenis ir laterāli saplacināts, kas tiem ļauj viegli izslīdēt caur niedru vai meldru audzi. Parasti dumbrcāļiem uz muguras ir raibumoti brūns apspalvojums un gaiši svītroti sāni, bet pavēdere, krūtis un seja ir vienkrāsaina, visbiežāk zilganpelēka. Izņēmums ir Āfrikas dumbrcālis, kura mugura ir vienkrāsaina, un Venecuēlas dumbrcālis (Rallus wetmorei), kuram savukārt sāni ir vienkrāsaini, nevis svītroti.
Frīze

Frīze (fr. frise) ir dekoratīva kompozīcija horizontālas joslas veidā, kas vainago vai apjož kādu no arhitektoniskās celtnes elementiem.
Klasiskajā arhitektūrā par frīzi sauc antablementa vidējo daļu starp arhitrāvu un dzegu. Doriskajā orderī frīzes josla tika veidota ar triglifu un meropu miju. Doriskā ordera frīzes veidojušās, transformējoties seno koka celtņu konstrukcijām akmens konstrukcijās, kur tās sākotnēji sedza pārsedzes siju galus. Vēlākos laikos triglifi un meropas pārtapa par akmenī cirstiem dekoratīviem elementiem. Joniskajos un korintiskajos orderos frīze tiek veidota gluda vai dekorēta ar sekliem skulpturāliem reljefiem.
Mūsdienās frīze skaitās dekoratīva sienas, grīdas vai griestu mala, kas ir rotāta ar ornamentu.
Latvijas novadu ģerboņi

Latvijas novadu ģerboņi tiek plašāk pielietoti un veidoti jaunajiem novadiem pēc 2009. gadā pabeigtās administratīvi teritoriālās reformas.
2008. gada vasaras olimpiskās spēles

Pekinas nacionālais stadions

Galvenais stadions ir Pekinas nacionālais stadions, kur notika atklāšanas un noslēgšanas ceremonijas, kā arī sacensības vieglatlētikā un futbolā. Stadiona būvniecība tika uzsākta 2003. gada 24. decembrī, un tajā ir 80 000 sēdvietu. Arhitekti sākotnēji to bija iecerējuši kā putna ligzdu, ar ievelkamo jumtu, bet vēlāk, lielo izmaksu un drošības trūkuma dēļ, tika nolemts, ka jumts netiks būvēts.

Pekinas nacionālais ūdenssporta centrs

Šajā centrā notika peldēšana, daiļlēkšana, ūdenspolo un sinhronā peldēšana. Centra celtniecība tika sākta vienā dienā ar Pekinas nacionālā stadiona celtniecību - 2003. gada 24. decembrī, un tas atrodas tikai pārsimts metru attālumā no stadiona. Tajā ir 17 000 sēdvietu.

Guandunas stadions

Uzbūvēts 100 jūdzes no Honkongas, stadions tika atklāts 2001. gadā. Sākotnēji tika plānots, ka tas būs olimpisko spēļu galvenais stadions, līdz brīdim, kad tika pieņemts lēmums būvēt Pekinas nacionālo stadionu. Stadionā ir 80 000 sēdvietu un olimpiskās spēles tajā netiks aizvadītas.

Dalībvalstis

Olimpiskajās spēlēs piedalijās sportisti no 204 valstīm, kas ir vairāk kā 2004. gadā Atēnās. Tā kā 2006. gadā Melnkalne atdalījās no Serbijas, tad katra startē atsevišķi. Kopš 2004. gada savas NOK ir izveidojušas divas valstis - Tuvalu un Māršala Salas, kuras pirmoreiz piedalās olimpiskajās spēlēs. Savukārt Dienvidkoreja un Ziemeļkoreja bija plānojušas startēt olimpiskajās spēlēs kā viena komanda. Līdz šim abas valstis bija gājušas zem viena karoga tikai atklāšanas ceremonijā. Pagaidām šis projekts ir atlikts, jo abas valstis nespēj vienoties par kvalificēšanās kritērijiem. Ziemeļkoreja uzskata, ka komandā jābūt vienādam skaitam dalībnieku no katras valsts, bet Dienvidkoreja uzskata, ka jābalstās uz labākajiem rezultātiem. Jaunu NOK vēlējās izveidot arī Nīderlandes Antiļas, bet projekts tika atlikts līdz 2008. gada decembrim - 4 mēnešus pēc olimpiskajām spēlēm.
Augsne

Augsnes auglība

Augsnes auglība ir augsnes spēja uzkrāt visus augu augšanai un attīstībai nepieciešamos faktorus (barības vielas, ūdeni, siltumu, gaisu). Augsnes auglība nosaka tās granulometriskais sastāvs, ķīmiskās īpašības, mitruma apstākļi, trūdvielu daudzums. Trūdvielas ir galvenā augu barības vielu rezerve, gandrīz vienīgais slāpekļa avots augsnē, tās ietekmē arī pārējos augsnes auglību veicinošos faktorus — augsnes struktūru, gaisa un mitruma režīmu. Latvijā auglīgākās ir velēnu karbonātaugsnes, kas veidojušās uz karbonātiskiem cilmiežiem (morēnas smilšmāla, grants, slokšņu māla). Visneauglīgākās ir viegla meh. sastāva smilts augsnes. Tajās ir nelabvēlīgi mitruma apstākļi (maza mitruma kapacitāte un liela ūdenscaurlaidība), mazāk augiem nepieciešamo barības vielu un zema to adsorbcijas spēja. Mazauglīgas ir arī blīvas smaga māla augsnes. Kaut arī tajās ir samērā augsta barības vielu koncentrācija, šīs augsnes ir ūdens un gaisa necaurlaidīgas, tādēļ bieži cieš no pārlieka mitruma. Sažūstot māla augsnes kļūst cietas, gabalainas un nav pietiekami aerētas. ∆ nav pastāvīgs lielums, to spēj ietekmēt cilvēks, augsni irdinot, mēslojot, meliorējot. (arī trūdvielu uzkrāšanās augsnē.)

Augsnes izmantošana Latvijā

Latvijā 2016. gadā lauksaimniecībā izmantotā zeme bija 1930,6 tūkstoši hektāru, no tiem 1288 tūkstoši ha sastādīja aramzeme, 635,1 tūkstoši ha pļavas un ganības. Latvijā augsni izmanto dažādu kultūru audzēšanai.

Erozija

Erozija ir augsnes virskārtas nonešana vai noskalošana. Lietus lāsēm krītot uz zemes, tās atdala augsnes daļiņas. Šīs ietekmes pakāpe ir atkarīga no krītošo lietus lāšu lieluma un krišanas ātruma. Atdalītās augsnes daļiņas aiztek lietus radītajā ūdens straumē. Daļa šo daļiņu aizpilda augsnes poras, noblīvējot augsnes virsmu. Erozija rodas, ja nokrišņu intensitāte pārsniedz ūdens infiltrācijas ātrumu augsnē.

Sablīvēšanās

Spiežot uz augsnes virsmu, notiek augsnes sablīvēšanās. Sablīvēšanās rezultātā samazinās augsnes porainība un caurlaidība. Augsnes poras tiek noslēgtas, traucējot ūdens un gāzu apmaiņu augsnē, un tādējādi radot ūdens un skābekļa trūkumu augsnē. Tiek traucēta sakņu augšana.
Riepa

Riepas ir gredzena formas detaļas, kas tiek apliktas ap dažādiem riteņiem. Tās lieto uz automašīnu, motociklu, divriteņu, kravas auto, lidmašīnu un citu spēkratu riteņiem. Riepas aizsargā riteņus, uzlabo saķeri ar braukšanas segumu, samazina bremzēšanas ceļa garumu un uzlabo vadāmību. Uz jebkuras riepas apmales ir uzrakstīta visa informācija — marķējums, kas attiecas uz konkrēto riepu: izmērs; tips un citi.

Riepu bojājumi

Riepā var būt sadūrušies svešķermeņi: skrūves, naglas un citi priekšmeti. Riepas pietiekami jāpiepumpē, riteņiem jābūt ir kārtīgi pieskrūvētiem.
Riepai var būt puns — kritiska situācija, kas traucēs mašīnas vienmērīgu gaitu, radīs pastiprinātu gumijas nodilumu puna lokalizācijas vietā un beigās puns var novest pie riepas pārsprāgšanas. Puns rodas, kad tiek pārrautas kordas (kārtainība) — kaprona auklas vai tērauda stieples. Korda ir gumijā ievērta bandāža, kas strādā, kā armatūra spiediena noturēšanai neizejot ārpus riepas tilpuma.